สาห์รัช ชัฏสุวรรณ  อัจฉรา มงคลนาวิน แชมป์กองทุนหุ้นปี 2552
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....เจียรนัย อุตะมะ
“สาห์รัช ชัฏสุวรรณ” ผู้อำนวยการฝ่ายจัดการลงทุน และ “อัจฉรา มงคลนาวิน” ผู้จัดการกองทุนอาวุโส เป็นทีมงานที่มีส่วนสำคัญในการผลักดันกองทุนหุ้นของบริษัทหลักทรัพย์จัดการกองทุน (บลจ.) ทิสโก้ ให้ได้รางวัล “สุดยอด บลจ. สำหรับกองทุนหุ้น” เพราะกองทุนหุ้นของ บลจ.ทิสโก้ ติดอยู่ในกลุ่ม “20 สุดยอดกองทุนแห่งปี 2552” มากที่สุดของมอร์นิ่ง สตาร์ โดยกวาดไปถึง 10 กองทุน ให้ผลตอบแทนตั้งแต่ 76.3384.81% 
เรียกได้ว่ากองทุนหุ้นของ บลจ. นี้มีเท่าใด คว้ารางวัลไว้ทั้งหมด และกองทุนเหล่านี้ล้วนแล้วแต่อยู่ในความดูแลของ “อัจฉรา” ทั้งสิ้น โดยมี “สาห์รัช” เป็นผู้อำนวยการฝ่าย
“สาห์รัช” กล่าวว่า สไตล์การจัดการกองทุนของบริษัทเป็นเชิงรุก เน้นหุ้นปัจจัยพื้นฐาน ปี 2552 ที่ผ่านมาเศรษฐกิจไทยกำลังเผชิญภาวะวิกฤต หุ้นไทยมีราคาถูกมาก (สัดส่วนราคาต่อมูลค่าบัญชีไม่เกิน 1 เท่า) ถ้าเทียบกับสถานะทางการเงินที่แข็งแกร่งของบริษัทจดทะเบียนแล้ว ยังจ่ายปันผลสูงกว่า 5% ขณะที่ดอกเบี้ยต่ำ ดังนั้นพอร์ตลงทุนประมาณ 95% จึงเข้าซื้อหุ้นไทย
“อัจฉรา” กล่าวว่า มุมมองในการลงทุนหุ้นจะมองเชิงรุกระยะกลาง 3 เดือนขึ้นไป ถ้าตลาดมีการเปลี่ยนแปลงระหว่างนั้นจะตัดสินใจทันที โดยมีคณะกรรมการลงทุนที่หารือกันทุก 2 สัปดาห์ และมีการปรับพอร์ตเดือนละครั้งในช่วงเกิดภาวะวิกฤตเศรษฐกิจโลกที่ทำให้นักลงทุนเทขายหุ้นทั่วโลก บลจ.ทิสโก้ ไม่ได้แนะนำให้นักลงทุนขายเลย โดยกองทุนหุ้นและกองทุนส่วนบุคคลของที่เธอดูแลประสบความสำเร็จอย่างสูงในปี 2552 ที่ไม่มีนักลงทุนรายใดขาดทุนเลย 
ทั้ง “สาห์รัช” และ “อัจฉรา” มีประวัติการทำงานที่เติบโตแตกต่างกันที่ช่วยเสริมการทำงานให้แม่นยำและแข็งแกร่ง
“สาห์รัช” เป็นลูกหม้อของทิสโก้ จบคณะบริหารธุรกิจ มหาวิทยาลัยแห่งรัฐวอชิงตัน สหรัฐ เริ่มงานแรกเป็น Executive Trainee ฝ่ายวางแผนกลยุทธ์ บล.ทิสโก้ จากนั้นปี 2540 ย้ายมาอยู่ฝ่ายวางแผนบริหารความเสี่ยง จนกระทั่งมาเป็นผู้จัดการกองทุนปี 2544 ดูแลกองทุนสำรองเลี้ยงชีพ จากนั้นขยายมาดูจนครบทุกกองทุน ก่อนที่จะได้เลื่อนขั้นมาเป็นผู้อำนวยการฝ่ายเมื่อต้นปี 2552
ขณะที่ “อัจฉรา” จบคณะบริหารธุรกิจการเงิน มหาวิทยาลัยแห่งรัฐคลีฟแลนด์ เป็นลูกหม้อของที่นี่เช่นกัน เริ่มงานแรกเป็น Executive Trainee ฝ่ายวิจัย จากนั้นมาเป็นผู้ช่วยผู้จัดการกองทุน ฝ่ายการลงทุน ปี 2540 เข้ามาเป็นผู้จัดการกองทุนในปีเดียวกับที่ “สาห์รัช” เข้ามาเป็นผู้จัดการกองทุน ปี 2542 ได้เลื่อนขั้นเป็นหัวหน้าผู้จัดการกองทุนหุ้น จนกระทั่งปี 2543 เข้ามาดูแลงานด้านกองทุนจนถึงปัจจุบัน
“สาห์รัช” แต่งงานแล้ว ทำให้ยามว่างของเขาคือดูแลลูกที่ยังเล็ก จากเดิมก่อนหน้านั้นชอบสังสรรค์กับเพื่อน ส่วน “อัจฉรา” ยังโสด แต่ยามว่างเสาร์อาทิตย์นอกจากชอบเก็บงานวิจัยไปอ่านแล้ว ยังเลี้ยงสุนัขอย่างเป็นล่ำเป็นสัน ขนาดทำเว็บบอร์ดสุนัขที่เลี้ยงไว้ มีชุมชนของตนเองสอนการเลี้ยงสุนัข
ดังนั้น ถ้าจะรักเธอต้องรักหมาเธอด้วยนะคะ